作者：赵癯斋
词牌/韵律：买陂塘・摸鱼儿

paragraphs: 闻掀髯、岭头长啸，梅花一夜香吐。
正看鸣凤朝阳影，何事惊鸿翩举。
来又去。
但赢得、儿童拍手笑无据。
人间何处。
有九曲栽芹，一峰横砚，江上听春雨。
功名事，不信朝鳞暮羽。
九关虎豹如许。
午桥见有闲风月，正自不妨嘉趣。
君记取。
人尽道、东山安石难留住。
伏龙三顾。
待报了君恩，勋铭彝鼎，归作子期侣。